Anthony Petratyotin yo e lego moemedi wa Dihlatse tša Jehofa kua Thailand o re: “Re thabišwa ke gore baetapele ba setšhaba ba diriša dikeletšo tšeo di lego ka dikgatišong tša rena tšeo di theilwego Beibeleng go thuša batho. Re tla tšwela pele re nea balaodi ba mmušo dikgatišo tša rena, le go diriša mokgwa wa rena o tlwaelegilego wa go di nea batho mafelong ohle.” Agatha yo e lego mosadi wa molebeledi wa tikologo kua Ghana o re: “Ge ke theeditše ditho tša Sehlopha se Bušago le bathuši ba tšona ke kwa eka Jehofa o bolela le nna gona ka mo phapošing ya ka. Ka ntle ga sedirišwa se, ngwanenyana wa go swana le nna yo a dulago karolwaneng ye ya lefase o be a ka ba bjang le tokelo e kgolo gakaakaa? Ruri e dira gore re ikwe re batamelane kudu le bana babo rena le dikgaetšedi ba lefaseng ka moka.”